সম্প্রতি দুদক চেয়ারম্যান বরাবর পাঠানো অভিযোগে উল্লেখ করা হয়, সাইফুর রহমান খুলনা বিআরটিএতে কর্মরত থাকাকালে ২০১৭ সালের ১ জুন মাস থেকে চলতি বছরের ৩১ জানুয়ারি পর্যন্ত প্রতি মাসে সরকারি রাজস্ব বাদে আনুমানিক ১ হাজার করে ভুয়া লাইসেন্স ও লার্নার দিয়েছেন। এমনকি প্রার্থী অনুপস্থিত থাকার পরও লার্নার পাস করিয়ে দেন। বিনিময়ে জনপ্রতি প্রার্থীর কাছ থেকে আনুমানিক ৮ হাজার থেকে ৯ হাজার টাকা হাতিয়ে নেন। এছাড়া প্রতিটি পেশাদার লাইসেন্সের পুলিশ ভেরিফিকেশনও ভুয়া। ড্রাইভিং লাইসেন্সের প্রতিটি রেজুলেশন থেকে ই-লার্নার নম্বর নিয়ে বিআরটিএ’র কম্পিউটারে এবং অফিসে রিসিভকৃত প্রতিটি আবেদন যাচাই করলেই ভুয়া লাইসেন্স সংক্রান্ত তথ্যের সত্যতা পাওয়া যাবে বলেও অভিযোগে উল্লেখ করা হয়। ভুয়া লাইসেন্স সিন্ডিকেটের হোতা সাইফুর রহমানকে সহযোগিতা করে বিআরটিএ’র কম্পিউটার অপারেটর মামুন (ছোট মামুন গেটিস) ও স্থানীয় দালাল মাসুদ ও কামাল। এর বাইরেও তিনি ২০১৭-১৮ অর্থবছরের জুন মাসে স্থানীয় দালাল চক্রের হোতা সুজনের মাধ্যমে রূপসা-মোংলা রুটে চলাচলরত রূপসা মালিক সমিতির আওতাধীন ৫০-৬০টি বাস পরীক্ষা-নিরীক্ষা ছাড়াই মোটা অঙ্কের অর্থের বিনিময়ে ফিটনেস সনদ দেন।